Biblia Mli Saji Rut kɛ Naomi - Yehowa Odasefoi a-Wɛb Saiti\nIsrael yoo ji Naomi. Lɛ kɛ ewu kɛ amɛbihii enyɔ fã kɛtee Moab shikpɔŋ lɛ nɔ yɛ be mli ni anaaa niyenii yɛ Israel lɛ. Kɛkɛ ni gbi ko lɛ Naomi wu bagbo. Yɛ sɛɛ mli lɛ Naomi bihii enyɔ lɛ kɛ Moab oblayei enyɔ ni atsɛɔ amɛ Rut kɛ Orpa bote gbalashihilɛ mli. Shi aaafee aﬁi 10 sɛɛ lɛ, Naomi bihii enyɔ lɛ hu bagboi. Kwɛ bɔ ni Naomi kɛ oblayei enyɔ lɛ anii baafee mɔbɔ aha! Agbɛnɛ mɛni Naomi baafee?\nGbi ko lɛ Naomi kpɛ eyiŋ akɛ ebaafã gbɛ kakadaŋŋ lɛ ekoŋŋ kɛku esɛɛ kɛya ewebii aŋɔɔ. Rut kɛ Orpa miitao ni amɛkɛ lɛ ahi shi, no hewɔ lɛ amɛkɛ lɛ yi mli kɛmiiya. Shi beni amɛfã gbɛ kɛtee ﬁoo yɛ gbɛ lɛ nɔ lɛ, Naomi tsɔ ehiɛ eha oblayei lɛ ni ekɛɛ amɛ akɛ: ‘Nyɛkua nyɛsɛɛ kɛyaa shia ni nyɛkɛ nyɛmamimɛi ayahi shi.’\nNaomi shɔ oblayei lɛ anaa ni ekɛ amɛ ye shɛɛ. Kɛkɛ ni amɛbɔi yaafo, ejaakɛ amɛsumɔɔ Naomi sane waa diɛŋtsɛ. Amɛkɛɛ lɛ akɛ: ‘Dabi! Wɔkɛ bo baaya omaŋbii lɛ aŋɔɔ.’ Shi Naomi ha amɛ hetoo akɛ: ‘Nyɛkua nyɛsɛɛ, mibiyei. Ebaahi eha nyɛ yɛ shia.’ No hewɔ lɛ Orpa ku esɛɛ ni eyiŋ kɛtee shia. Shi Rut ekuuu esɛɛ.\nBiblia mli wolo ni ji Rut.\nTe fee tɛŋŋ ni Naomi bahi Moab shikpɔŋ lɛ nɔ?\nNamɛi ji Rut kɛ Orpa?\nBe ni Naomi kɛɛ Rut kɛ Orpa akɛ amɛku amɛsɛɛ kɛya amɛmaŋbii lɛ aŋɔɔ lɛ, te amɛhere nɔ amɛha tɛŋŋ?\nNamɔ ji Boaz, ni eye ebua Rut kɛ Naomi yɛ mɛɛ gbɛ nɔ?\nTe atsɛ́ɔ bi ní Boaz kɛ Rut fɔ lɛ tɛŋŋ, ni mɛni hewɔ esa akɛ wɔkai lɛ lɛ?\nKanemɔ Rut 1:1-17.\nMɛɛ anɔkwa suɔmɔ he miishɛjemɔ wiemɔi Rut wie? (Rut 1:16, 17)\nSú ni Rut jie lɛ kpo lɛ tamɔ nɔ ni “tooi krokomɛi” lɛ jieɔ lɛ kpo amɛtsɔɔ mɛi ni afɔ amɛ mu ni yɔɔ shikpɔŋ nɔ ŋmɛnɛ lɛ pɛpɛɛpɛ yɛ mɛɛ gbɛ nɔ? (Yoh. 10:16; Zak. 8:23)\nKanemɔ Rut 2:1-23.\nRut fee nɔkwɛmɔnɔ kpakpa kɛha oblayei ni yɔɔ ŋmɛnɛ lɛ yɛ mɛɛ gbɛ nɔ? (Rut 2:17, 18; Abɛi 23:22; 31:15)\nKanemɔ Rut 3:5-13.\nTe Boaz bu suɔmɔ ni Rut yɔɔ akɛ ekɛ lɛ baabote gbalashihilɛ mli moŋ fe nɔ ni ekɛ oblanyo aaahi shi lɛ eha tɛŋŋ?\nMɛni Rut subaŋ lɛ tsɔɔ wɔ yɛ anɔkwa suɔmɔ he? (Rut 3:10; 1 Kor. 13:4, 5)\nKanemɔ Rut 4:7-17.\nKristofoi hii ni yɔɔ ŋmɛnɛ lɛ baanyɛ afee amɛnii tamɔ Boaz yɛ mɛɛ gbɛ nɔ? (Rut 4:9, 10; 1 Tim. 3:1, 12, 13; 5:8)